text: РЕШЕНИЕ ЗА ИЗПЪЛНЕНИЕ НА СЪВЕТА
  от 6 май 2014 година
  за изменение на Решение 2009/935/ПВР за определяне на списъка на третите държави и организации, с които Европол сключва споразумения
  (2014/269/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Решение 2009/371/ПВР на Съвета от 6 април 2009 г. за създаване на Европейска полицейска служба (Европол) (1), и по-специално член 26, параграф 1, буква а) от него,
  като взе предвид Решение 2009/934/ПВР на Съвета от 30 ноември 2009 г. за приемане на правилата за прилагане, регламентиращи отношенията на Европол с партньорите му, включително обмена на лични данни и класифицирана информация (2), и по-специално членове 5 и 6 от него,
  като има предвид, че:
  (1)
  На 30 ноември 2009 г. Съветът прие Решение 2009/935/ПВР (3).
  (2)
  Тъй като определянето на списъка на третите държави и организации, с които Европол сключва споразумения, посочен в член 26, параграф 1, буква а) от Решение 2009/371/ПВР (наричан по-нататък „списъкът“), е свързано с външните отношения на Съюза и неговите държави членки, тази буква предоставя на Съвета изпълнителни правомощия за определяне на списъка. Съгласно решения 2009/371/ПВР и 2009/935/ПВР списъкът се съдържа в приложението към Решение 2009/935/ПВР.
  (3)
  Управителният съвет на Европол преразглежда списъка при необходимост и взема решение дали да предложи на Съвета изменения към него.
  (4)
  На заседанието си от 3 - 4 октомври 2012 г. управителният съвет на Европол взе решение да препоръча на Съвета да добави някои трети държави към списъка, изтъквайки оперативната нужда да бъдат сключени споразумения за сътрудничество с посочените трети държави.
  (5)
  От най-голяма важност е Европол да започне процедурата за сключване на споразумение за сътрудничество, като даде приоритет на Грузия, предвид ангажиментите, поети в рамките на установеното през 2009 г. Източно партньорство, парафираното през ноември 2013 г. споразумение за асоцииране между Европейския съюз и Грузия, програмата за асоцииране ЕС-Грузия и плана за действие ЕС-Грузия за либерализиране на визовия режим.
  (6)
  Във връзка с това Решение 2009/935/ПВР следва съответно да бъде изменено.
  (7)
  На 19 декември 2012 г. Съветът реши да се консултира с Европейския парламент, който даде становище след проведените консултации (4),
  ПРИЕ НАСТОЯЩОТО РЕШЕНИЕ:
  Член 1
  В точка 1 от приложението към Решение 2009/935/ПВР се вмъкват следните вписвания:
  -
  Бразилия
  -
  Грузия
  -
  Мексико
  -
  Обединени арабски емирства.
  Член 2
  Настоящото решение влиза в сила в деня след публикуването му в Официален вестник на Европейския съюз.
  Съставено в Брюксел на 6 май 2014 година.